## Pravilnik o načinu utvrđivanja uvjeta za odobrenje privremenog boravka strancima u svrhu znanstvenoga istraživanja

### NN 42/2008 (11.4.2008.), Pravilnik o načinu utvrđivanja uvjeta za odobrenje privremenog boravka strancima u svrhu znanstvenoga istraživanja

# MINISTARSTVO ZNANOSTI, OBRAZOVANJA I ŠPORTA

**1417**

Na temelju članka 212. Zakona o strancima (»Narodne novine«, broj 79/2007),
ministar znanosti, obrazovanja i športa, uz suglasnost ministra nadležnog za
unutarnje poslove, donosi

## PRAVILNIK

### O NAČINU UTVRĐIVANJA UVJETA ZA ODOBRENJE PRIVREMENOG BORAVKA STRANCIMA U SVRHU ZNANSTVENOGA ISTRAŽIVANJA

*Opće odredbe*

Članak 1.

Ovim se Pravilnikom propisuje način utvrđivanja uvjeta za odobrenje privremenog
boravka strancima u svrhu znanstvenoga istraživanja.

Članak 2.

U smislu ovoga Pravilnika pojedini pojmovi imaju sljedeće značenje:
1. *Stranac* je svaka osoba koja nije hrvatski državljanin.
2. *Državljanin države članice Europskog ekonomskog prostora (u daljnjem tekstu: EEP)* je stranac koji ima državljanstvo države članice EEP-a (obuhvaća sve države
članice Europske unije te Norvešku, Lihtenštajn i Island).
3. *Znanstveno istraživanje* je izvorno i planirano ispitivanje poduzeto za
stjecanje novih znanstvenih i tehničkih spoznaja i razumijevanja. Klinička
ispitivanja lijekova i medicinskih proizvoda ne smatraju se znanstvenim
istraživanjem u smislu ovoga Pravilnika.
4. *Pravna osoba koja obavlja znanstvenu djelatnost* je znanstvena organizacija
upisana u Upisnik znanstvenih organizacija sukladno Zakonu o znanstvenoj
djelatnosti i visokom obrazovanju te druga pravna osoba koja obavlja znanstvenu
djelatnost.
5. *Znanstvenik* je stranac koji ima odgovarajuću visokoškolsku kvalifikaciju koja
mu omogućuje pristup doktorskim programima, a izabire ga pravna osoba koja
obavlja znanstvenu djelatnost za provođenje znanstvenog projekta za koji se
uobičajeno zahtijeva navedena kvalifikacija.
6. *Ugovor o gostovanju* je ugovor između pravne osobe koja obavlja znanstvenu
djelatnost i znanstvenika kojim se znanstvenik obvezuje dovršiti znanstveno
istraživanje, a pravna osoba koja obavlja znanstvenu djelatnost se obvezuje da
će u tu svrhu ugostiti znanstvenika.

Članak 3.

Preduvjet za odobrenje privremenog boravka strancima u svrhu znanstvenoga
istraživanja je:
1. Odobrenje pravnoj osobi koja obavlja znanstvenu djelatnost za ugošćivanje
znanstvenika;
2. Zaključivanje ugovora o gostovanju.

*Odobrenje za ugošćivanje znanstvenika*
Članak 4.

Pravna osoba koja obavlja znanstvenu djelatnost, koja zatraži odobrenje za
ugošćivanje znanstvenika, dužna je ministarstvu nadležnom za znanost uz svoj
zahtjev priložiti sljedeću dokumentaciju:
1. Podatke o pravnoj osobi koja obavlja znanstvenu djelatnost;
2. Podatke o znanstvenoj aktivnosti;
3. Okvirni program istraživačkog rada i podatke o znanstvenicima s kojima će
znanstvenik provoditi znanstveno istraživanje, o laboratoriju i voditelju
laboratorija u kojem će znanstvenik provoditi znanstveno istraživanje te
razdoblju za koje se odobrenje traži;
4. Podaci o osiguranim sredstvima za znanstveno istraživanje i ugošćivanje
znanstvenika.

Članak 5.

Za razmatranje zahtjeva iz članka 4. ovoga Pravilnika ministar nadležan za
znanost imenovat će stručno povjerenstvo.
Stručno povjerenstvo dužno je dati mišljenje o zahtjevu u roku od 30 dana od
dana imenovanja.
O zahtjevu iz članka 4. ovoga Pravilnika ministar nadležan za znanost odlučit će
rješenjem u roku od 15 dana od dana zaprimanja mišljenja stručnog povjerenstva.
Rješenje iz stavka 3. ovoga članka izdaje se na razdoblje od najmanje pet
mjeseci. U iznimnim slučajevima znanstvenoj organizaciji može se izdati
odobrenje i na kraće razdoblje.
Rješenje iz stavka 3. ovoga članka je konačno i protiv njega se može pokrenuti
upravni spor.

Članak 6.

Ministarstvo nadležno za znanost će na svojoj web-stranici objaviti i redovno
ažurirati popis pravnih osoba koje obavljaju znanstvenu djelatnost kojima je
izdano odobrenje iz članka 5. ovoga Pravilnika.

*Ugovor o gostovanju*
Članak 7.

Nakon ishođenja odobrenja iz članka 5. ovoga Pravilnika pravna osoba koja
obavlja znanstvenu djelatnost zaključit će sa znanstvenikom ugovor o gostovanju.
Pravna osoba koja obavlja znanstvenu djelatnost može sa znanstvenikom zaključiti
ugovor o gostovanju samo ako su ispunjeni sljedeći uvjeti:
1. Da je znanstveno istraživanje prihvaćeno od strane nadležnih tijela pravne
osobe koja obavlja znanstvenu djelatnost, a nakon provedene evaluacije:
– svrhe i trajanja istraživanja, kao i raspolaganja financijskim sredstvima za
njegovo provođenje;
– kvalifikacije znanstvenika u svrhu ostvarenja ciljeva istraživanja uz
predočenje ovjerene preslike diplome o njegovoj/njezinoj kvalifikaciji u skladu
s člankom 2. točkom 5. ovog Pravilnika;
2. Da za vrijeme trajanja boravka, znanstvenik raspolaže dostatnim mjesečnim
sredstvima za pokrivanje svojih izdataka i troškova povratnoga puta, bez
korištenja sustava socijalne pomoći;
3. Da je za vrijeme boravka znanstvenik zdravstveno osiguran od svakog rizika,
osiguranjem kojim su redovito obuhvaćeni i hrvatski državljani;
4. Da ugovor o gostovanju posebno određuje pravni status i radne uvjete
znanstvenika.

Članak 8.

Ugovor iz članka 7. ovoga Pravilnika gubi valjanost, ako znanstveniku nije
omogućen ulazak u Republiku Hrvatsku ili ako je prestao pravni odnos između
znanstvenika i pravne osobe koja obavlja znanstvenu djelatnost.

Članak 9.

Pravna osoba koja obavlja znanstvenu djelatnost dužna je bez odgode obavijestiti
ministarstvo nadležno za znanost o svim događajima koji bi mogli spriječiti
provedbu ugovora iz članka 7. ovoga Pravilnika.

Članak 10.

U roku od dva mjeseca od prestanka važenja ugovora iz članka 7. ovoga
Pravilnika, pravna osoba koja obavlja znanstvenu djelatnost dostavit će
ministarstvu nadležnom za znanost potvrdu o završetku istraživanja na
znanstvenom/-im projektu/-ima za koji je ugovor bio zaključen.

*Privremeni boravak*

Članak 11.

Nakon zaključivanja ugovora o gostovanju s pravnom osobom koja obavlja
znanstvenu djelatnost, znanstvenik je dužan ishoditi odobrenje za prvi
privremeni boravak u svrhu znanstvenog istraživanja u Republici Hrvatskoj.
Zahtjev za izdavanje odobrenja za prvi privremeni boravak u svrhu znanstvenog
istraživanja podnosi se u nadležnoj diplomatskoj misiji odnosno konzularnom
uredu Republike Hrvatske u inozemstvu, a ukoliko je znanstvenik stipendist u
okviru programa kojeg je odobrilo hrvatsko ministarstvo nadležno za obrazovanje
i znanost, može se podnijeti i u nadležnoj policijskoj upravi odnosno
policijskoj postaji prema mjestu boravka tog znanstvenika.
Znanstvenik kojem je odobren privremeni boravak u svrhu znanstvenog istraživanja
u Republici Hrvatskoj sukladno Zakonu o strancima može raditi bez radne ili
poslovne dozvole.

*Prava znanstvenika*
Članak 12.

Znanstvenik kojem je sukladno odredbama Zakona o strancima odobren ulazak i
boravak na teritoriju Republike Hrvatske ima pravo na:
1. Priznavanje kvalifikacija u skladu s posebnim zakonom;
2. Primjerene radne uvjete, uključujući plaću i otkaz;
3. Socijalno osiguranje;
4. Porezne olakšice;
5. Pristup tržištu dobara i usluga;
Znanstvenik ostvaruje prava sukladno propisima koji uređuju područja iz stavka
1. ovoga članka.

Članak 13.

Znanstvenik koji ima zaključen ugovor o gostovanju i odobrenje za privremeni
boravak u državi članici EEP-a i želi radi izvršavanja obveza iz takvog ugovora
boraviti u Republici Hrvatskoj u razdoblju dužem od 90 dana, mora sklopiti
ugovor o gostovanju sukladno odredbama ovog Pravilnika i regulirati privremeni
boravak sukladno odredbama Zakona o strancima.

*Prijelazne i završne odredbe*
Članak 14.

Od trenutka stupanja Republike Hrvatske u punopravno članstvo Europske unije,
strancem iz članka 2. točke 1. ovoga Pravilnika smatrat će se svaka osoba koja
nema državljanstvo države članice EEP.

Članak 15.

Odredba članka 13. ovoga Pravilnika počet će se primjenjivati od trenutka
stupanja Republike Hrvatske u punopravno članstvo Europske unije.

Članak 16.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 217-01/08-01/00001
Urbroj: 533-04-08-0007
Zagreb, 2. travnja 2008.

Ministar
**prof. dr. sc. Dragan Primorac**, v. r.

Pravilnik, NN 42/2008-1417
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)